Richter, Ján, minister práce, sociálnych vecí a rodiny SR (2014-10-14):
Ďakujem za slovo, pán predseda Národnej rady. Vážené panie poslankyne, vážení páni poslanci, návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony, sa predkladá na základe vlastného podnetu za účelom riešenia praktických problémov v oblasti dočasného prideľovania zamestnancov na výkon práce agentúrami dočasného zamestnávania k užívateľskému zamestnávateľovi. Návrhom zákona sa reaguje na poznatky z aplikačnej praxe, z ktorých vyplývajú niektoré nedostatky pri dodržiavaní pracovnoprávnych predpisov alebo ich obchádzanie zo strany agentúr dočasného zamestnávania, ako aj užívateľských zamestnávateľov napríklad zastieraním dočasného prideľovania inými právnymi úkonmi s cieľmi vyhnúť sa plneniu zákonných povinností, ktoré z dočasného pridelenia vyplývajú, alebo fingovanými pracovnými cestami a neoprávnenými vyplácaniami cestovných náhrad s cieľom vyhnúť sa daňovým a odvodovým povinnostiam. Zámerom návrhu zákona je posilnenie ochrany zamestnancov dočasne prideľovaných na výkon práce agentúrami dočasného zamestnávania, posilnenie ich práv, ktoré im vyplývajú zo zákona, vrátane tých, ktoré sú prebrané zo smerníc Európskej únie, a zníženie ich neistoty v trvaní takéhoto druhu zamestnávania. Za týmto účelom sa navrhuje najmä zakázať dočasné pridelenie zamestnancov na výkon práce, ktoré Úrad verejného zdravotníctva zaradil do štvrtej kategórie, to znamená najrizikovejšie práce. Za ďalšie vymedziť takzvané zastreté dočasné pridelenie, to znamená právny úkon, najmä poskytovanie služieb na základe obchodných vzťahov, ktorý sa bude považovať za dočasné pridelenie a pri ktorom bude potrebné zabezpečiť zamestnancom nároky, ktoré vyplývajú z dočasného pridelenia. Za ďalšie obmedziť dĺžku dočasného pridelenia na 24 mesiacov a umožniť predĺženie alebo opätovné pridelenie k tomu istému užívateľskému zamestnávateľovi najviac päťkrát. Zaviesť povinnosť užívateľského zamestnávateľa vyplatiť dočasne pridelenému zamestnancovi porovnateľnú mzdu s jeho kmeňovým zamestnancom, ak takúto mzdu neposkytla agentúra dočasného zamestnania. Ustanoviť pre agentúru dočasného zamestnávania pri uzatváraní pracovného pomeru na dobu určitú povinnosť určiť dobu trvania tohto pracovného pomeru konkrétnym dátumom jeho skončenia a nie neurčito nejakou udalosťou, napríklad skončením zákazky, tak aby nebol, aby nemohlo dôjsť k skončeniu pracovného pomeru nepredvídateľne, napríklad zo dňa na deň. V súvislosti s povinnosťou ADZ určiť dobu trvania pracovného pomeru na určitú dobu konkrétnym dátumom jeho skončenia. V prípade skončenia dočasného pridelenia zo strany užívateľského zamestnávateľa alebo ADZ pred uplynutím tejto doby sa v prechodnom období do 30. júna budúceho roku pracovný pomer skončí uplynutím určitej doby, ktorej dĺžka bude závisieť od trvania dočasného pridelenia. Po 1. júli 2015 bude možné v prípade predčasného skončenia dočasného pridelenia pracovný pomer skončiť výpoveďou. V súvislosti s navrhovanou právnou úpravou Zákonníka práce článkami sa novelizuje aj zákon č. 566 o Národnej banke Slovenska s cieľom zakotviť výnimku z navrhovaných obmedzení trvania počtu opakovaného dočasného pridelenia pre zamestnancov NBS, ktorí budú plniť úlohy v rámci osobitného systému dohľadu podľa právne záväzných aktov Európskej únie. Za ďalšie zákon č. 283/2002 o cestovných náhradách zamedziť obchádzaniu poskytovania porovnateľné mzdy dočasne prideleným zamestnancom cez poskytovanie cestovných náhrad a súčasne sa navrhuje ustanoviť priamo užívateľskému zamestnávateľovi povinnosť poskytnúť dočasne pridelenému zamestnancovi cestovné náhrady za pracovnú cestu, na ktorú ho vyšle. Ďalej zákon č. 5/2004 Z. z. o službách v zamestnanosti vo väzbe na nevyhnutné legislatívne úpravy, ktoré súvisia s navrhnutými zmenami v Zákonníku práce, a zároveň sa navrhuje upraviť výška pokuty za vykonávanie činnosti agentúry dočasného zamestnávania bez povolenia. Toľko k predmetnému návrhu zákona, uchádzam sa o podporu tejto novely v prvom čítaní. Ďakujem pekne, skončil som.